LidanRubinov/Halacha-QA huggingface dataset:
שאלה: לימוד תורה בפני מי שאינו שומר תורה ומצוות: לק"י כבוד הגאון רבי דב ליאור שליט"א שאלתי תלמיד חכמים גדול, האם כשנוסעים באוטובוס או נמצאים במקומות דומים כמו המתנה בבנק, וקופ"ח וכדו מותר ללמוד בצורה שמושכת תשומת לב, דהיינו קריאה בקול, דיון, תנועות בידיים וכד. וענה לי, שבאמת אין ראוי ללמוד אלא בשקט, וכמדומני שאמר שאין לנועע השפתיים אלא לקרוא עם העיניים בלבד. והביא לדמות ראיה ממסכת נדה טז,א שאמרו לא לשנות במרומי קרת, ופירשו המפרשים שהוא מפני גסות הרוח. ועוד הביא ממס מו"ק טז,א שגזר רבי לתלמידיו שלא לשנות בשוק. ומשמע לפי דבריו שגם אין ללכת ברחוב וללמוד בספר תוך כדי הליכה. וקשה הדבר לעשותו שהרי זמנים טובא נמצאים במקומות עם אנשים שאינם שומרי תורה ומצוות, וקשה ללמוד רק עם העיניים בלי לקרוא. וגם לכא לא משמע כדבריו מדברי המס"י פ"ה בסופו שכותב שדוד המלך למד בחברתם של מלכים שדברו בתענוגות, נגד מלכים, דברי מוסר ותורה. אשמח לדעת מה דעת כת"ר. ובברכת דל.
תשובה: נכון מאוד מה שאותו הרב ענה. לא צריך להתבלט וזה יכול להראות משונה. צורת הלימוד בקול לא מורה על ענווה וגדלות הנהגה.
שאלה: הרב עמיטל זצ"ל וחידוש תיק בבין המצרים: לכבוד הרב שליט"א. אני ממש מעריץ את הרב עמיטל זצ"ל, שאזכרת השנה לפטירתו קרובה מאוד. אני מעריץ אותו בגלל אהבת ישראל שלו, והמידות האצילות שלו, על אף שאני קשור יותר לזרם של כבוד הרב שליט"א. האם זה נכון שהרב עמיטל תמך בהסכמי אוסלו? שאלה לא קשורה - קניתי תיק חדש, עכשיו בבין המצרים. האם מברכים עליו שהחיינו? אם כן, איך אני אברך עליו, הרי אני צריך להשתמש בו בבין המצרים? את השאלה השנייה אני צריך לדעת על יום שבת הזה (מסעי ה תשע"א), אז אודה לכבוד הרב שליט"א על תשובה מהירה. לרב.
תשובה: הרב עמיטל היה תלמיד חכם ובעל מידות אצילות. אמנם תקופה מוסיימת דעותיו היו שונות מדעותינו, איני יודע אם הוא תמך מלכתחילה בהסכמי אוסלו. כיוון שכבר קנית ולא ברכת בעת הקניה וגם הימים ימי בין המצרים, אל תברך עליו כלל.
שאלה: עליה להר הבית ממעשר כספים: אני נוהג לעלות להר הבית מידי חודש בחודשו בקדושה ובטהרה, כחלק מפעילות שמטרתה ליצור נוכחות תמידית של יהודים בהר הבית. דבר זה כרוך בהוצאות מסוימות, האם מותר לי לחשב את הוצאותיי אלו (נסיעות רכב) כחלק ממעשר כספים?
תשובה: אם זה כבר יועד למעשר כספים, אל תיקח מזה. לא לקחת מכספי המעשר עצמם, משום שלא משתמשים במעשר כספים לצורך קיום מצווה שלך, כמו למשל לשלם על עלייה בבית כנסת, מכיוון שזאת מצווה שלך אין לממן אותה מכספי המעשר. אם ההכנסות שלך לא מאפשרות לך לתת מעשר כספים באותו שיעור כמו שנתת עד היום, כי ההוצאות שנוספו לך משמעותיות, אתה פשוט יכול לתת פחות מעשר כספים, כי אין חובה להיכנס לחובות בשביל מעשר.
שאלה: זכר לחורבן בבית חדש: לפני שנה קנינו בית מיהודי שכולו היה מסוייד וצבוע. לפני שנכנסנו לבית החלטנו לעשות בו שינויים ניכרים: לשבור קירות, להעביר את המטבח וכד. את הקירות החדשים בנינו מגבס (רק חלק אחד בין השירותים לחדר השנה בנינו מלבנים) עשינו שפכטל וצבענו את הבית. השארנו חלק שהוא מעין משקוף במסדרון (שפתחנו ע"י שבירת קיר) לא מסוייד, אך לא רואים אותו מהכניסה וגם הוא מאורך ולא ריבוע. כעת אנחנו לא יודעים מה לעשות, לא יכולנו להשאיר חלק על קיר גבס לא צבוע כי צריך הגנה מסויימת על הקיר שלא ישבר (שפכטל ועוד.) וגם לא חשבנו על זה אז, והיינו בטוחים שהחלק שהותרנו הוא זה שיהיה זכר לחורבן. אמש החלטנו למדוד 58 58 ליד פתח הבית ועל הקיר גבס מרחנו בטון אפור שניכר לכל מי שנכנס לבית. א. האם ע"י זה אנחנו יוצאים לידי חובת "זכר לחורבן"? ב. האם מותר לחרוט בבטון "אם אשכחך ירושלים" וציור חומות כך שבחריטה רואים את הלבן של צבע קיר הגבס? ג. מה הדין לגבינו? שושנה.
תשובה: א. כן, יוצאים ידי חובה ב"זכר לחורבן", בכך שניכר אמה על אמה בצבע אפור. ב. מותר לחרוט "אם אשכחך", כיון שזה מענין החורבן, אך אסור לעשות ציורים יפים.
שאלה: גזיזת ציפורניים באבילות על אם: עד מתי אסור והאם כשזה מפריע וארוך מדי יש היתר לגזוז בכלי כי אני כבר לא אוכל ציפורניים יותר
תשובה: האיסור במשך השלושים. אם הדבר מאוד מכוער וכן אם יש בכך חציצה, מותר לקצר.
שאלה: הבדלה : אני אדם מסורתי שעושה קידוש ביום שישי אך לא שומר שבת כהלכתה (נוסע בשבת אך לא מדליק אש וכו ) ברצוני להתחיל לעשות הבדלה האם אני יכול לעשות
תשובה: ב"ה נהנתי לקרוא על הרצון שלך להתקדם, הוא מאוד מאוד חשוב, ואני מברך אותך שתזכה להתקדם עוד בהמון דברים שאתה רוצה ותעשה זאת בשמחה ובקלות. אנו, עם ישראל זכינו שה' יתן לנו את התורה, שהיא כולה מלאה קדושה, ומלאה אוצרות רוחניים. כל מעשה שנעשה על פי התורה מזכה אותנו המון, מרים אותנו להיות יותר טובים ויותר שלמים, ואף משפיע עלינו אושר גדול מאוד. לכן, כל מעשה שאתה מתקדם בו אתה זוכה להמון טובה, גם אם הוא עדיין חלקי, גם אם יש בו חסרונות, חשוב להסתכל עליו נכון, ולראות את הטוב שבו, וכמה זכות גדולה יש בו. הבדלה היא דבר נפלא, היא מפגש עם אבינו שבשמים, ופרידה מהמתנה הנפלאה שהוא נתן רק לנו, לעם ישראל - השבת. מאוד חשוב שתעשה הבדלה, ובעזרת ה' שמירה זו שלך תיתן לך המון כוחות והצלחות, ותוכל להמשיך הלאה. בברכת הצלחה רבה הרב יצחק גרינבלט zahig1 gmail.com
שאלה: קניית צעצועים בין יז  בתמוז לט  באב: לרב, האם מותר לילד בן 10 (אשכנזי) לקנות LEGO (צעצוע הרכבה) בין יז בתמוז לט באב?
תשובה: לא.
שאלה: שם לועזי לבת: האם מותר לקרוא לבת בשם לועזי? אני ממש אוהבת את השם טנלי ולא בטוחה אם מותר או לא. אודה להתייחסותכם.
תשובה: לא טוב לקרוא בשם לועזי. השמירה על שמות עבריים נזכרת כסיבה לגאולת מצרים ולהבדיל נזכר שקריאה בשמות נוכריים יכולה להיות סיבה לגלות. על כן תבחרי בשם עברי יפה ותזכי לראות נחת רוח.
שאלה: התעמלות לשם שמיים: איך מחנכים ילדים ונערים לחשיבות של שמירה על בריאות הגוף ע"י התעמלות מבלי שהעניין ייתפש אצלם, כאילו הדבר החשוב בחיים זה פיתוח השרירים, כמטרה בפ"ע. ללא חינוך נכון, ככל שירגישו בעצמם חזקים יותר, יתכן ויתלהבו מהעניין וישקיעו בו ויעריכו חומרנות ולא קרבת אלוקים, ח"ו. או יראו שחבריהם חזקים מהם ויווצר מתח אצל מישהו בגלל שמרגיש כמה חלש הוא מחבריו. גם אני בעצמי מרגיש שאיני מושלם בהתבוננות הראויה ועליי לחנך עוד את ה"ילד" שבתוכי. יש לי תשובות לעצמי אך אני מעוניין מאוד בתשובתו של הרב הן בשביל להעמיק בתוכי את הידיעה והן בשביל אחרים.
תשובה: אין סתירה בין חיי הגוף לחיי הרוח. זהו אחד מן האמירות במשנתו של מרן הרב. אולם כדי שניתן לקדש את החול צריך מדרגה גדולה של קודש. הדרך העיקרית להעביר מידות דקות היא ע"י דוגמא אישית. העיקרון הוא שהחול משמש את הקודש ואינו נהפך להיות ככוח שעומד בפני עצמו. זהו קוד ההתנהגות ששייך לחיי העולם הזה אולם זהו רק הסולם מוצב ארצה. צריך תמיד לדאוג שגם יהיה ראשינו בשמי שמים.
שאלה: האם זה גזל או לא? (בדיעבד): הייתי צריך ליסוע בירושלים והכרטיסיה שלי לא הייתה עלי וניכנסתי בלי לשלם בידיעה שמחר אני נוסע עם הכרטיסיה ומנקב פעמיים (ולא היה שום חילול ה אף אחד לא ראה). נסיעה בלי כרטיסיה עולה 6.40 ואם אני מנקב עולה לי 3.20 (20 ניקובים ב64 שקל), האם גזלתי? והאם אני גונב מהנהג נסיעה או שאני גונב את השווי של הנסיעה ואז אני צריך לשלם?
תשובה: אתה יכול לשלם ע"י ניקוב פעמיים. אתה לא גונב מהנהג, אלא מהחברה.
שאלה: שאלה על נוסחי קריאת תפילות לאשכנזים: 1. האם אצל כל קהילות האשכנזים לא נוהגים לומר "ויצמח פורקנה ויקרב משיחה" בקדיש? 2. האם אצל כל קהילות האשכנזים אומרים "בריך הוא" לאחר "שמי דקודשא" (במקום "אמן")? 3. האם אצל כל קהילות האשכנזים לא אומרים "לחיים" אמרי "סברי מרנן" בקידוש או שאצל חלק כן?
תשובה: 1. המתפללים בנוסח אשכנז, ליטא - כן. החסידים כן אומרים 'ויצמח פורקניה'. 2. נראה לי שכן. 3. אני לא מתמצא בזה.
שאלה: הקשר בין החטאים והתוצאות: מה הקשר בין חטא העגל ופריצת החומה ובין חטא מרגלים ושריפת המקדש?
תשובה: כמובא במשנה במסכת תענית חמישה דברים אירעו בי"ז בתמוז וביניהם שבירת הלוחות ובקיעת העיר ירושלים ובתשעה באב נענשו על חטא המרגלים וכן נשרף בית המקדש. המהר"ל בספרו נצח ישראל מבאר שכל האירועים השייכים לי"ז בתמוז שייכים להתחלת פורענות ואילו בתשעה באב שייכים לסיום פורענות. שבירת הלוחות הראשונים היא התחלה וכן בקיעת העיר, ואילו בעונש לא להיכנס לארץ ובשריפת המקדש יש יותר מימד של השלמת הפורענות. המהר"ל בעיקר עומד על הקשר בין העונש של חטא העגל והמרגלים ולא על החטא עצמו. אולי אפשר להוסיף ולומר שיש קומה של טהרה ויש קומה של קדושה. קומת הטהרה היא סור מרע, שהכל יהיה טהור ללא רבב של פסול, ואילו הקדושה היא הקומה החיובית שעל גביה. חטא העגל הוא הכנסת ע"ז ופסול ופוגם בטהרה וזהו הביטוי גם של פריצת החומות המגינות מפני כניסת הרוע והזרות פנימה, ולכן בי"ז בתמוז גם הועמד הצלם בהיכל. לעומת זאת בתשעה באב היתה הפגיעה בקומת הקדושה. המרגלים לא השיגו את גודל מעלת וקדושת הארץ ולפיכך גם העונש היה להתעכב ולא להיכנס אליה, וכן נחרב בית המקדש בתאריך זה. יהי רצון שנזכה לבנין בית המקדש במהרה.
שאלה: נטילת ידים אחרי שירותים בסעודה: מחילה, ראיתי במשנה ברורה שכתוב שמי שיוצא לשירותים ("גדולים") בסעודה צריך לברך שוב על נטילת ידים. א. האם האשכנזים אכן נוהגים כך? ב. מה הדין אם אין בכוונתו עוד לאכול לחם, כגון כשכבר מביאים את המנה האחרונה? ג. מה הדין כשבדעתו לברך מיד ברכת המזון?
תשובה: א. כך נוהגים. ב. אם לא אוכלים יותר לחם יטול בלי ברכה.
שאלה: חיוב עבד בצומות ובקורבנות: במשנה במסכת ברכות פרק ג משנה ג - כתוב: "נשים ועבדים וקטנים פטורין מקריאת שמע ומן התפלין, וחיבין בתפלה ובמזוזה ובברכת המזון." שאלותי הן: 1. האם עבד חייב בצומות? באילו מהם חייב ובאילו פטור? 2. האם עבד חייב בקורבנות? (קרבן הרגלים ויתר הקורבנות) באילו מהם חייב ובאילו פטור?
תשובה: 1. עבד חייב במצוות כמו אישה, מה שאישה חייבת עבד חייב. 2. גם כאן, הוא חייב כמו אישה. כל זה דווקא בעבד כנעני. עבד עברי חייב לגמרי, כמו איש.
שאלה: לשמוע מוזיקה בשביל לא להרדם: 1. ידוע האיסור לשמוע שירים בבין המיצרים, אולם, אם בידוע וביברור אם אשמע שירים אנצל מחטא? ז"א - שמיעת השיר תמנע ממני החטא - מה אז? התירו? (מיותר לציין, שמדובר בשירים חסידיים בלבד!) 2. יש לי חבר שעוסק בחלוקת מנות בגמ"ח - החלוקה מתבצעת בערב יום חמישי-ליל שישי- קרה לו מקרה שפעם נרדם ברמזור- באמצע החלוקה!, האם מותר לו לשמוע שירים בנהיגה- כדבר המונע ממנו את השינה והעייפות?
תשובה: מאחר ויש מקילים לשמוע מוזיקה שאינה שמחה ושל ריקודים, בוודאי שיש להקל במקרים שציינת.
שאלה: אכילה אצל מי שחשוד על כשרות: הרב, אנחנו נשואים כארבע שנים. סבא וסבתא מאוד רוצים שנבקר אותם לכמה ימים עם שני ילדינו. הרבה זמן לא ביקרנו שם כי לא ידענו מה מותר לנו לאכול שם ואי אפשר לבקר אותם בלי לאכול שם כי הם ייפגעו (הם תוניסאים). אנחנו יודעים בוודאות שבדרך כלל סבתא של אשתי לא מנפה קמח ולא משתמשת בירקות גוש קטיף (חסה, כרוב וכו ). גיסי סיפר שכשהם היו שם, סבא שלי אמר שהוא עישר במיוחד את הפרות שהוא מגדל אצלו בחצר כי הוא יודע שגיסי מקפיד על זה. כשהיינו אצלם בשבת, לפני כשנתיים, ראינו שהיא הדליקה בשבת את המזגן כי היה חם ושכחו לסדר שעון שבת (היא חשבה שלא ראינו). הם מגדירים את עצמם דתיים. וגרים ביישוב דתי, אך אמא של אשתי זוכרת שבתור ילדים הם היו הולכים בשבת לים ורואים טלוויזיה. רציתי לשאול את הרב, האם ואם כן מה ואיך מותר לאכול שם?
תשובה: אתם צריכים לנהוג בצורה דיפלומטית, לבקר אותם באמצע השבוע, אבל לא לאכול אצלם. זה לא פשוט אבל צריך למצוא איזה דרך לבקר אותם ולא לאכול בלי שהם ייפגעו. צריך מאוד להזהר שלא לאכול דבר שהוא לא כשר בצורה ברורה. ובייחוד עם הילדים שלכם, שלא יאכלו דברים בעייתים.
שאלה: טיול בי  באב: האם עדיף לא לעשות טיול בי באב?
תשובה: משעות הצהריים אין כל מניעה.
שאלה: שמירת נגיעה ונישוק המזוזה: לכבוד הרב 1. אני נמצאת בתהליכים של חזרה בתשובה, אמא שלי יהודיה ואבא שלי גוי, האם למרות שאבא שלי גוי מותר לי עדיין לתת לו לפעמים נשיקות וחיבוקים מתוך כבוד ונימוס? 2. האם מותר לנשק סבים? (סבא אחד גוי וסבא אחד יהודי) 3. האם מותר לנשק אחים ובני דודים? (גם גויים וגם יהודים) 4. לגבי נשיקה למזוזה, ממה שהבנתי זה לא ממש מצווה אלא חיבוב מצווה אבל העניין הוא שאני הרגלתי את עצמי עכשיו לנשק כל מזוזה שאני עוברת דרכה גם בחדרים של הבית ובכל מקום אחר שיש בו מזוזה, למשל אם אני נכנסת לחדר לקחת משהו אני נכנסת ומנשקת את המזוזה ואחרי שניה יוצאת ומנשקת אותה עוד פעם, האם מותר לנהוג ככה ולנשק כל מזוזה שרואים או שמספיק לנשק רק את המזוזה של דלת הכניסה הראשית פעם אחת וזהו?
תשובה: 1. מותר לחבק את אבא. 2. מותר לחבק את סבא. 3. בני דודים אסור לחבק. אחים ראוי להימנע אולם אין איסור מוחלט אם החיבוק לנימוס. 4. המנהג לנשק מזוזת הכניסה, אולם אין איסור לנשק את כל המזוזות. בכל אופן לא להגזים משום שזה מוריד את החשיבות של הנישוק.
שאלה: גוג ומגוג: האם זה נכון שמלחמת גוג ומגוג כבר התחילה?
תשובה: לא ידוע לנו מהו גוג ומיהו מגוג. בכל אופן מלחמת גוג ומגוג קשורה להופעת משיח. מדובר על מלחמות שיהיו לאחר חזרת עם ישראל אל ארץ ישראל, לאחר קיבוץ גלויות יעלו עמים רבים וילחמו כנגד עם ישראל. אי אפשר לדעת האם המלחמות שיש לנו עם הערבים מוגדרות כך. באופן פשוט נראה שלא, שהרי גוג ומגוג הם מבני יפת ולא בני ישמעאל. גם נראה מהפסוקים שגוג ומגוג יבואו מקצוות הארץ ולא ממקום שהוא קרוב לארץ ישראל. לאחר מלחמת יום הכיפורים מישהו כתב ספר ורצה לומר שמלחמת יום הכיפורים היתה מלחמת גוג ומגוג. ראוי לציין שבמדרשים הוזכר שגוג ומגוג יבואו להילחם על ישראל שלוש פעמים. עוד ראוי לציין שהמדרש מדבר על כך שהמלחמה תהיה לא רק בטנקים אלא בכך שישלחו פתקאות לכל העמים כנגד ישראל. במידה מרובה מלחמת ההסברה שהעולם מנהל נגדנו יכולה להזכיר את דברי ח האלו. עוד יש לציין את דברי גדולי ישראל שמובאים בספר התקופה הגדולה וכן דברים שהובאו מספר קול התור, שבהם אמרו גדולי ישראל שמלחמת גוג ומגוג כבר לא תהיה. כך יש מסורת בשם רבים מגדולי ישראל. המסורת הזו אומרת שמצד אריכות הגלות כבר לא יזדקקו ישראל לזיכוכים שהיו אמורים להיות במלחמת גוג ומגוג. במקום אחר בארנו במאמר ארוך שיתכן שהם התכוונו שלא יהיו את הצרות שמתוארות במלחמת גוג ומגוג אולם עצם התהליכים שיש סביב ענין המלחמה ודאי שיהיה. בעקבות מלחמות שיהיו בעתיד יהיה קידוש ה' גדול ויהיה ה' אחד ושמו אחד.
שאלה: איך להכשיר אוכל: אני לפעמים נוסע בחו"ל ויש איזה מלון ואני מפחד שהאוכל לא כשר לכן אני צריך לקנות אוכל כשר בחו"ל אבל אין חנויות כשרות ואסור לאכול אוכל שנעשה על ידי גוי,אז איך אני יכול להכשיר את האוכל כמו עוף או חלב וכול מיני מזונות? מראש
תשובה: וברכת ד' אוכל שבושל על ידי גוי אין אפשרות להכשיר, ואין לאוכלו. אפשר לאכול ירקות ופירות חיים, ירקות הנאכלים חי (עגבניה, מלפפון וכדו') אפשר לאכול אפילו שבושלו על ידי עכו"ם (אם אין חששות איסור אחרים, כגון: תערובת מוצרים וכד'). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מציאת מקום עבודה בשלושת השבועות : לכבוד הרב, האם בימי בין המיצרים כולל ראש חודש אב, מותר לסגור על מקום עבודה עתידי על מנת לשמור תקן. מדובר במקום עבודה בבית חולים, ותחילת עבודה לאחר החגים, השיבוץ של כוח האדם נעשה כבר בתקופה זו. האם מותר לי "לסגור" על מחלקה מועדפת, על מנת שישמר לי התקן (ולא יתפס) בימים אלו. או שישנה עדיפות לסגור לאחר תשעה באב, כי אין הברכה שורה בימים אלו. על שהרב הקדיש לי מזמנו.
תשובה: מותר.
שאלה: גניזת בית מזוזה: האם מותר לזרוק בית מזוזה (שנפגם או שאין בו צורך)?
תשובה: יש לגונזו אפילו אם המזוזה היתה מכוסה בנילון וכד', כיון שבית המזוזה נעשה ליופי ולכבוד המזוזה.  עפ"י מ"ב קנד יד
שאלה: נזקי יונים בבית משותף: אני גר בקומת קרקע ויש לי חצר פרטית. יונים השוהות על חבלי כביסה של דירות הבניין מעלי מלכלכות אותה מאוד. כבר שנתיים שהשקעתי על חשבוני ממון והבאתי מומחה בניסיון לפתור את הבעיה ולא הצלחתי. שאלתי נחלקת לשניים: 1. לשכנים בקומות מעלי יש חבלי כביסה ומזגנים השייכים להם, ועליהן יושבות היונים ומלכלכות כנ"ל. האם אני יכול לדרוש מהם לוודא שהיונים לא תלכלכנה את חצרי? 2. שכן אחד מעלי, בקומה עליונה, בנה כעת ברשיון יחידת דיור גדולה מאוד על הגג שמעליו. מחציתה הוא השכיר לדיירים חדשים בהסכמתנו. על היחידה החדשה הזו, מעל אוויר חצרי, הוא התקין מזגנים ועליהן יושבות יונים ומלכלכות כנ"ל. וכן הוא שאל לרשותי להתקין חבלי כביסה מאותה יחידה החוצה על האוויר שמעל חצרי, והרשיתי לו, אבל טרם הספיק להתקין אותם הודעתי לו שאיני מסכים כיון שעליהם יעמדו יונים ללכלך. והצעתי לו להתקין את החבלים בתוך שטח המרפסות החדשות שלו. הוא טוען שמבחינה הלכתית איני יכול למנוע בעדו להתקין חבלים ומזגנים מעל חצרי, כי נזק של יונים הוא כשהוא מביא שובך או נותן אוכל, דבר שגורם להם לבוא, ומעבר לזה אינו נחשב לנזק. האם אני יכול לדרוש ממנו: א. לא להתקין חבלי כביסה חדשים. ב. ולוודא שהיונים לא תלכלכנה את חצרי. ובפרט שאני טוען כי הוספת חבלי כביסה היא שינוי מהמצב הקודם שעל דעתו באנו לבניין, ומדוע אני צריך לסבול מהתוספת שלו, שחצייה היא למטרת מסחר? אציין כי מקובל בשכונה זו להתדיין רק לפי דין תורה ולא לפי תקנות "תרבות הדיור".
תשובה: במקרה שאתה שואל עליו, השכנים לא גורמים לך נזק ישירות אלא יונים שבאים מבחוץ הם אלה שמזיקים לך והם נעזרים בחבלי הכביסה של השכנים ולכן זה לא נחשב נזקי שכנים ואי אפשר לחייב אותם להרחיק את המתקן כביסה, כי לא המתקן הוא המזיק. אמנם הגמרא במסכת בבא בתרא דף כ. מביאה מקרה שבחצר של השכן היו מקיזים דם וזה גרם לעורבים לבוא והעורבים היו מלכלכים את הפירות והשכן שהיה אסטניס יכל למחות במקיזי הדם ואפילו חזקה לא הועילה בכזה מקרה. אך מקרה זה לא דומה למקרה שלנו משני סיבות: א. שם הדם הביא את העורבים כי עורבים נמשכים לדם, ופה חבלי הכביסה לא מושכים את היונים אלא רק נותנים להם מקום לנוח לכן הם לא ממש הגורמים לנזק. ב. הקזת דם זה לא שימוש נורמלי בחצר ואילו תליית כביסה זה המצב הנורמלי, ובנזקי שכנים אנו הולכים על פי המנהג הפשוט וכיוון שכולם מתקינים חבלי כביסה על קיר הבניין, אי אפשר למחות במי שבונה כמנהג. לסיכום: אי אפשר למחות בשכנים על חבלי הכביסה שלהם. גם במקרה של היחידה החדשה נראה שאי אפשר למחות בו כי זה מנהג נורמלי אך אם יש מקום מסודר שבו אמור להיות חבלים וזה המנהג אפשר לכפות להשאיר את החבלים שם. הרב אריאל איגרא
שאלה: צום בזמן טיסה: אשתי טסה לצורך חשוב להונג קונג. הטיסה אמורה לצאת בערב תשעה באב בשעה 22:00 ולנחות בהונג קונג ביום תשעה באב בערך ב-13:00. ע"פ חישובי מעבר אזורי הזמן יוצא שהיא תצום רק כ-17 שעות. האם עליה לצום יותר? האם היא צריכה לסיים את הצום עם השקיעה בהונג קונג או לחכות עד השקיעה בארץ?
תשובה: לא. הצום נגמר עם השקיעה במקום הנחיתה.
שאלה: תפילה לזרע של קיימא: רציתי לדעת מה מהות התפילה עבור בן זכר? אני מתכוונת לכל אותן תפילות חשובות שנכתבו עבור נשים שיוכלו להתפלל לבן. מדוע לא מוזכרת בת? מדוע ישנה כעין "כמיהה" לבן דווקא בכל התפילות שראיתי עבור זרע של קיימא? אני לא שואלת את השאלה מתוך רצון לשיוויון, אני בכלל לא בדעות כאלו. (של "שיוויון" או שטויות כמו "פמיניזם") אני שואלת על מנת להבין מה הסיבה שחנה הצדקת התפללה לבן, ולא לבת לדוגמא? למה רחל ביקשה מיעקב בנים? ישנה גם "ברכה" שרווחת בקרב החוג התורני "עוד השנה בן זכר בע"ה!" מדוע זה כך? אני לא מזלזלת, אני ממש מנסה להבין את העניין התמוה. חשבתי שאולי זה מבוסס על הרעיון שבן נושא את שם המשפחה של אביו, - אבל אם כולם יתפללו ויברכו על בנים, עם מי הבנים האלו יתחתנו בסופו של דבר אם לא יוולדו בנות? - להוסיף ע"כ שפעם היה מקובל להינשא ליותר מאישה אחת כך שאם כל אחד נושא שתי נשים או יותר, ויוולדו רק זכרים, הם יישארו רווקים.? זה כמובן רק תיאורתי, זו לא הסיבה למה לא להתפלל רק לבנים. אני ממש רוצה להבין מהו הרעיון והאם יש מי שתיקן תפילה לבנות? בנוסף, לפי הבנתי, מי שלא ילד זכר ונקבה - ישנה דעה שאומרת שלא קיים את המצווה של "פרו ורבו". אז למה רק בנים? יש לי הרבה סיבות לשאלה זו, שכבר פירטתי אותן, מה גם שלי עדיין אין ילדים, ואני אישית רוצה בת ולא בן. (ברור לי שאם יהיה לי בן אני אשמח, אבל במצב ניטרלי אני מעדיפה בת) בקיצור, השאלה היא מדוע מתפללים רק עבור בן זכר ולא על בנות, משום כל הסיבות שהעליתי? ותזכו למצוות!
תשובה: : כפי שכתבת המצווה היא שיהיה גם בנים וגם בנות, וכך אנו מברכים שהעיקר שיהיה זרע של קיימא בין בנים ובין בנות. בהלכה יש ברכת שהחיינו בין בלידת הבן ובין בלידת הבת. את יכולה לשמוח ולרצות בת. אולי התפלה המיוחדת ללידת בנים כפי שהזכרת היא כי לעניין יוחסין הולכים לפי הבנים, שם המשפחה והשבט נשאר אצל הבנים. יתכן שהענין של חשיבות הבנים נשאר מתקופת השבטים, ששם לענין הנחלות יש חשיבות שהנחלה של השבט תשאר ברשות השבט. בהצלחה בצפיה לבאות.
שאלה: טילטול עגלת ילד בחו"ל בשבת: האם אפשר לטלטל עגלת ילד בן שנה ועשרה חודשים היכול ללכת לבדו כחצי שעה? ואם כן, האם מותר להניח בעגלה מים או טיטולים להחלפה?
תשובה: אסור. מותר רק ע"י גוי.
שאלה: בתי נולדה בט  באב בחצות: מהם הדינים לגבי נערה שנולדה בט באב ובשנה זו תכנס למצוות?
תשובה: היא חייבת לצום, כדין כל גדול.
שאלה: להיכנס לים בבין המיצרים: האם מותר להיכנס לים בשלושת השבועות? אני ממוצא ספרדי.
תשובה: בשלושת השבועות עד ר"ח מנחם אב, אפשר להיכנס לים בתנאי שאין שם חשש סכנה. בתשעת הימים אין להכנס לים או לבריכה גם לספרדים.
שאלה: צאת שבת לפי דעת ר"ת: בע"ה אני אהיה באמצע אב בנורבגיה בשבת ואני מקפיד להוציא שבת לפי ר"ת. גם שם שבת יוצאת לפי דעת ר"ת 72 דקות (זמניות) אחרי השקיעה?
תשובה: יכול להיות ששם זה יותר מאוחר, זה משתנה לפי האופק ונראה לי ששם צריך להמתין יותר זמן. תשאל מישהו מהרבנים שגר שם ונוהג עפ"י רבנו תם עד מתי צריך להמתין.
שאלה: פסיפלורה כגדר חיה: קראתי את כל התשובות שהתפרסמו באתר לגבי הפסיפלורה, ואם הבנתי נכון כאשכנזי עלי לנהוג בה דין ערלה ולברך בורא פרי העץ. שאלתי: לפי זה, אם נטעתי את הפסיפלורה כגדר חיה, האם יש בה דין של עשוי לסייג ולכן אין בה דין ערלה? ויישר כוח
תשובה: וברכת ד' א. אין לך חובה לנהוג שנות ערלה, זאת לא מחלוקת אשכנזים וספרדים (שו"ע ורמ"א) אלא זה נוצר כך. אבל אשכנזי שיאמר שהוא נוהג כדעת הפוסקים שכל עץ המניב פריו תוך שנתו איננו אילן יכול לנהוג כך. אנו מורים לכתחילה להחמיר בשאלה זו. ב. גדר חיה איננה מחייב בערלה, אבל אם בשעת הנטיעה רצית גם את הפירות זה לא מוגדר כסייג. הגדרת סייג זה אדם שנוטע רק בשביל העץ לא בשביל הפרי. אבל כשיש פעולה משולבת אין להגדיר זאת כסייג. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קריאת שמע לפני הנץ: לפי מה שהבנתי מתשובתו של הרה"ג הרב ליאור שליט"א, אין ענין לקרוא ק"ש לפני הנץ אם זה ללא תפילה. שאלתי: בדר"כ בשבת יש לנו מנין נץ ובשאר השבוע לא. אם אני ער לפני הנץ, האם בכל זאת אין עדיפות לקרוא פרשה ראשונה, ואולי אף להתנות על כך, הרי המשנה אומרת בפשטות גומרה עד הנץ החמה?
תשובה: לכתחילה צריך לקרוא אותה עם הברכות שלה ולהסמיך גאולה לתפילה, ולכן יותר טוב להתפלל יותר בצורה מלאה של להסמיך גאולה לתפילה וברכות קריאת שמע, אך ודאי שצריך להקפיד לקרוא לפני סוף זמן ק"ש.
שאלה: אבקת נס קפה בחו"ל: האם מותר לקנות נס קפה בחו"ל כאשר אני מכין לבד עם חלב ישראל? קפה נמס (וגם מגורען) עשוי מ- 100 קפה, אך הוא עובר תהליך בישול במים ואז הקפאתו בדרכים שונות. אפילו אם גוי מבצע את התהליך הרי מותר לשתות קפה שבושל ע"י גוי ולכן לעניות דעתי הנס קפה מותר.
תשובה: וברכת ד' קליית פולי הקפה אין בה איסור בישולי עכו"ם. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: מניין ערלה עצי פרי ממשתלה:, הקמתי גינה בסיוון תשעא, וקניתי עצי פרי בוגרים מהמשתלה (זית בוגר מאוד,רימון והדרים). העצים הגיעו בשק (במשתלה הן היו מונחים ע"ג הקרקע ולא בתוך). אין לי וודאות לגבי גילם אולם לפי המראה עובי הגזע הם ודאי מעל 3 שנים כולם הגיעו עם פרות. איך עליי למנות שנות עורלה? שכמ"ה.
תשובה: וברכת ד' צריך לדעת כיצד העץ גדל כל השנים, האם עמד על הקרקע ישירות, האם היה נקב בשק, ממה היה עשוי השק. אם אין את כל הפרטים, יש למנות שנות ערלה משעת הנטיעה (סיון תשע"א). בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: המתת חסד לבעלי חיים (חיית מחמד): לכבוד הרבנים, בחצר ביתנו, ישנה חתולת רחוב שאנו מטפלים בה על ידי מתן מזון ושתיה. החתולה הייתה חולה ולאחר שלקחנו אותה לווטרינר עם טיפול אינטנסיבי, מצבה השתפר והיא חזרה לרחוב. כעת היא שוב חלתה וכמובן שלקחנו אותה לוטרינר, הרופאים שבדקו אותה, אומרים שהיא חולה מאוד. שאמנם היא גוססת אך סובלת מאוד. כמו כן, הם טוענים שהמצב הרפואי שלה רק הולך ומחמיר ושאין לו מרפא. אי לכך, שמצבה קיצוני ואיננו נראה כהפיך אלא רק הופך מידי יום לגרוע יותר, הם ממליצים לגאול אותה מייסוריה ולעשות לה המתת חסד. בשל כך, רציתי לשאול האם מבחינה הלכתית הדבר מותר ואפשר לעשות לה המתת חסד או שזה נחשב לרצח או בכלל אסור מסיבה כלשהי? לתשובתכם המהירה אודה מאוד.
תשובה: מותר להורגה כדי להצילה מיסורים.
שאלה: שיכנוע גויים ישראלים להתגייר: האם זו מצווה לפעול מלכתחילה כדי לעודד גוים שגרים בקרבנו להתגייר? הכוונה ל"גויים צבריים" שרואים כאן את מקומם הטבעי או את מי שעלה מכוח חוק השבות ולא היה לו כל קשר ליהדות בארץ המוצא. מה תפקידם בגאולת ישראל והאם הם תורמים או מפריעים לה?
תשובה: אם האבא יהודי, כתוב שיש עניין לשכנעם להתגייר. יתכן שגם אם הסבא יהודי כך ראוי. אולם אם הם סתם גרים כאן, אין ענין לשכנעם להתגייר.
שאלה: עלייה לתורה לחתן בר מצווה: לכבוד הרב. אחיין שלי נולד בט באב, והשנה ימלאו לו י"ג שנים. האם יהיה מותר לו לעלות לתורה ביום שני, ערב תשעה באב, לפני שמלאו לו י"ג שנה? הסיבה להקדמה היא העובדה שהוריו מצאו בית כנסת מתאים מבחינת הגודל והשעה דווקא ביום זה.
תשובה: אי אפשר לעלות לתורה יום לפני בר המצוה.
שאלה: החזרת חוב מלפני שנים: לפני 10 שנים (כשהייתי בת 10 בערך) אספתי כסף למטרת מאורע כלשהו בכיתה, 8 ש"ח. המאורע לא התקיים לבסוף ואת הכסף לא החזרתי לכולם. ישנן 2 בעיות: א. אני לא זוכרת את כל מי שאני חייבת לו. ב. גם מי שאני זוכרת שאני חייבת לו, אני מתביישת נורא לבוא לאחר שנים ולהחזיר. האם אפשר להחזיר במעטפה בעילום שם? מה לעשות עם האנשים שאני לא זוכרת שאני חייבת להם? רבה מראש.
תשובה: אפשר להחזיר בעילום שם. אפשר גם לכנס את כל הבנות שאת זוכרת, לעשות איזה מאורע או משהו כזה, ולתת להם איזו שהיא מתנה וכך להחזיר להם בעצם.
שאלה: קבלת שבת לפני הזמן בצבא: חייל יוצא למשימה כשעה לפני כניסת שבת. האם יכול לקבל שבת לפני הזמן כדי שיוכל להתפלל ולסעוד כראוי ולענג את השבת? קבלת השבת המוקדמת תגרום לריבוי באיסורים בזמן התוספת (נניח איסורי דרבנן). מאידך אם לא יקבל את השבת מוקדם זה אומר שיתפלל ויסעוד בשעה מאוד מאוחרת בלילה, אם בכלל. האם אפשר להקל מכיוון שממילא איסור מלאכה בתוספת שבת הוא מ"ע או אפילו דרבנן לפי הרמב"ם. כמו כן הרי בזמן בין השמשות התירו לעשות שבות לצורך מצווה, והרי לא יתכן שזמן זה הוא חמור יותר מבית השמשות. (שאל"כ דין בין השמשות לא יקויים לעולם, שהרי יש חיוב לתוספת שבת). מאידך, שבת דחויה אצל פקו"נ, וצריך למעט באיסורים. (אם יוכל הרב להתייחס גם למקרה שבו נזדקק לאיסורי דאו בזמן זה).
תשובה: ר' באהלה של תורה ח"ב סי' כד.
שאלה: האם בפירות ירקות בחו"ל יש שומן חזיר: לכבוד הרבנים, לפני מספר שנים כשנסעתי לחו"ל שמעתי שמועה שאמרה שהגויים (במיוחד באירופה) מורחים פירות וירקות בשומן לצורך שימור שלהם בקור של אירופה, האם זה נכון, האם יש חשש כזה או שאפשר להיות עם מצפון שקט באכילת פירות וירקות בחו"ל?
תשובה: וברכת ד' מדובר על "שלאק", זהו חומר מבריק את הפרי, והוא איננו עשוי משומן אלא מצואת חרקים. בכל אופן אם רואים תפוח או פרי מבריק במיוחד אפשר לקלוף את הקליפה ולאכול. אולם גם אכילתו עצמה בד"כ איננה אסורה מכיוון שהחומר מעובד היטב ואין בו שאריות של החומר הראשוני, ויש שמתירים את הדבר, אבל לכתחילה יש לחוש. (נ.ב. גם בארץ יש תפוחים כאלו) בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: הלבנת פנים   רצח: למה משווים את הלבנת פנים ברבים להריגה?
תשובה: הגמרא אומרת שהאדם נעשה לבן ע"י הבושה. האדם מאבד דם בגלל הבושה ולכן זה דומה לרציחה, שגם היא איבוד דם אלא שבצורה יותר משמעותית.